將軍行
作者：陸游
朝代：宋

paragraphs: 將軍入奏平燕筞，持笏榻前親指畫。
天山熱海在目中，下殿即日名烜赫。
馳出都門雪初霽，直過黄河冰未坼。
繡旗方掠桑乾渡，羽檄已入金臺陌。
勇士如鷹健欲飛，孱王似兔何勞搦。
戎服押俘獻廟社，正衙第賞頒詔冊。
端門賜酺天下慶，御觴尚恨滄溟迮。
從来文吏喜相輕，聊遣濡毫書竹帛。